Fl-4 ta' Diċembru 2018, il-Presidenza Awstrijaka u l-Parlament Ewropew laħqu qbil proviżorju dwar il-baġit tal-UE għall-2019. Dan iħejji t-triq biex jiġi adottat il-baġit qabel tmiem is-sena, jekk il-ftehim jiġi appoġġat mill-istati membri fil-Kunsill u fil-plenarja tal-PE l-ġimgħa d-dieħla. Skont il-ftehim, l-impenji totali fil-baġit tal-UE għall-2019 huma stabbiliti għal €165.8 biljun u l-pagamenti għal €148.2 biljun. Din hija żieda ta' 3.17% f'impenji u 2.37% f'pagamenti meta mqabbel mal-2018. Ninsab kuntent li qed inħabbar ftehim dwar baġit għall-2019 li jirrifletti ħafna l-prijoritajiet tal-Kunsill u l-Parlament - it-tkabbir u l-impjiegi, iż-żgħażagħ, is-sigurtà u l-migrazzjoni. Aħna tajna spinta lill-programmi ewlenin tal-UE filwaqt li żgurajna valur tajjeb għall-flus u marġini biex jiġu indirizzati l-ħtiġijiet mhux mistennija. Hartwig Löger, ministru għall-finanzi tal-Awstrija u kap negozjatur tal-Kunsill għall-baġit tal-UE għall-2019 Xi elementi prinċipali tal-ftehim proviżorju huma dawn li ġejjin: Intlaħaq qbil dwar impenji ta' €23.3 biljun (+6.07% meta mqabbel mal-2018) sabiex jiġu appoġġati t-tkabbir u l-ħolqien tal-impjiegi taħt is-subintestatura 1a (kompetittività għat-tkabbir u l-impjiegi). Dan jinkludi aktar fondi għar-riċerka u l-innovazzjoni (Orizzont 2020, €12.3 biljun) proġetti ta' infrastruttura (Faċilità Nikkollegaw l-Ewropa, €3.8 biljun), skambji għaż-żgħażagħ (Erasmus+, €2.8 biljun) u intrapriżi żgħar u ta' daqs medju (COSME, €0.4 biljun). L-Inizjattiva favur l-Impjieg taż-Żgħażagħ tirċievi €350 miljun addizzjonali sabiex tgħin liż-żgħażagħ itejbu l-possibbiltajiet tagħhom li jsibu impjieg. Fil-qasam tal-migrazzjoni u s-sigurtà, il-Fond għall-Asil, il-Migrazzjoni u l-Integrazzjoni jieħu spinta b'saħħitha, b'€1.1 biljun (+55.85% meta mqabbel mal-2018) allokati għall-ġestjoni tal-migrazzjoni. Il-Fond tas-Sigurtà Interna ser jirċievi €533.5 miljun. Il-fondi addizzjonali huma pprovduti għal diversi aġenziji responsabbli li jirrispondu għall-isfidi attwali tal-migrazzjoni u s-sigurtà. Il-baġit tal-EU għall-2019 ser jikkontribwixxi €1.45 biljun għall-Faċilità tal-UE għar-Refuġjati fit-Turkija. Dan huwa konformi mal-ftehim li ntlaħaq bejn l-istati membri dwar kif jiġu ffinanzjati €3 biljun addizzjonali għall-faċilità li tappoġġa refuġjati Sirjani. Il-fondi ta' qabel l-adeżjoni għat-Turkija tnaqqsu b'€146.7 miljun meta mqabbel mal-ipprogrammar finanzjarju fid-dawl tas-sitwazzjoni fit-Turkija rigward id-demokrazija, l-istat tad-dritt, id-drittijiet tal-bniedem u l-libertà tal-istampa. tal-baġit tal-UE għall-2018 (f'miljuni ta' €) Impenji 1. Tkabbir intelliġenti u inklużiv - 1a. Kompetittività għat-tkabbir u l-impjiegi - 1b. Koeżjoni ekonomika, soċjali u territorjali 2. Tkabbir sostenibbli: riżorsi naturali 3. Sigurtà u ċittadinanza 4. Ewropa Globali 5. Amministrazzjoni Strumenti speċjali Il-kuntest u l-passi li jmiss Il-perjodu ta' konċiljazzjoni baġitarju li jinsab fit-trattati ntemm fid-19 ta' Novembru mingħajr qbil bejn il-Kunsill u l-Parlament dwar il-baġit tal-UE għall-2019. Għalhekk il-Kummissjoni ppreżentat abbozz ta' baġit ġdid fit-30 ta' Novembru. In-negozjati fil-forma ta' trilogu baġitarju fl-4 ta' Diċembru saru abbażi ta' dan. Sabiex jiġi adottat formalment il-baġit tal-UE għall-2019, il-Kunsill issa jeħtieġ jadotta l-pożizzjoni tiegħu dwar l-abbozz ta' baġit ġdid tal-Kummissjoni, b'kont meħud tal-ftehim li ntlaħaq mal-Parlament. Dan huwa skedat li jsir fil-laqgħa tal-Kunsill Affarijiet Ġenerali fil-11 ta' Diċembru. Wara l-Parlament jeħtieġ japprova formalment il-ftehim ukoll, billi japprova l-pożizzjoni tal-Kunsill. Il-votazzjoni fil-Parlament hija mistennija ssir fis-sessjoni plenarja l-ġimgħa d-dieħla. Il-baġit tal-UE għall-2019: Il-konċiljazzjoni tagħlaq mingħajr qbil (stqarrija għall-istampa, 19/11/2018)